Document ID: 32014D0890

IZVEDBENI SKLEP KOMISIJE
z dne 8. decembra 2014
o odobritvi dajanja na trg olja oljne kadulje (Salvia hispanica) kot nove živilske sestavine v skladu z Uredbo (ES) št. 258/97 Evropskega parlamenta in Sveta
(notificirano pod dokumentarno številko C(2014) 9209)
(Besedilo v angleškem jeziku je edino verodostojno)
(2014/890/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 258/97 Evropskega parlamenta in Sveta z dne 27. januarja 1997 v zvezi z novimi živili in novimi živilskimi sestavinami (1) ter zlasti člena 7 Uredbe,
ob upoštevanju naslednjega:
(1)
Družba Functional Products Trading S.A. je 12. novembra 2012 pri pristojnih organih Združenega kraljestva vložila zahtevek za dajanje olja oljne kadulje (Salvia hispanica) na trg kot nove živilske sestavine za uporabo v rastlinskih oljih in kot prehransko dopolnilo.
(2)
Pristojni organ Združenega kraljestva za presojo živil je 8. julija 2013 izdal poročilo o začetni presoji. V navedenem poročilu ugotavlja, da olje oljne kadulje (Salvia hispanica) izpolnjuje merila za novo živilo iz člena 3(1) Uredbe (ES) št. 258/97.
(3)
Komisija je 13. septembra 2013 poročilo o začetni presoji poslala drugim državam članicam.
(4)
V roku 60 dni, ki je določen v prvem pododstavku člena 6(4) Uredbe (ES) št. 258/97, so bili vloženi upravičeni ugovori. V skladu s členom 7(1) Uredbe (ES) št. 258/97 bi bilo treba sprejeti izvedbeni sklep Komisije, ki upošteva vložene ugovore. Dodatna pojasnila vložnika so zadovoljivo odpravila zaskrbljenost držav članic in Komisije.
(5)
Direktiva 2002/46/ES Evropskega parlamenta in Sveta (2) določa zahteve glede prehranskih dopolnil. Uporabo olja oljne kadulje (Salvia hispanica) bi bilo treba odobriti brez poseganja v zahteve navedene zakonodaje.
(6)
Ukrepi iz tega sklepa so v skladu z mnenjem Stalnega odbora za rastline, živali, hrano in krmo -
SPREJELA NASLEDNJI SKLEP:
Člen 1
Olje oljne kadulje (Salvia hispanica), kot je opredeljeno v Prilogi I, se lahko daje na trg v Uniji kot nova živilska sestavina za opredeljene načine in največje ravni uporabe, ki so določene v Prilogi II, ter brez poseganja v določbe Direktive 2002/46/ES.
Člen 2
Poimenovanje olja oljne kadulje, odobrenega s tem sklepom, na oznakah živil, ki ga vsebujejo, je „olje oljne kadulje (Salvia hispanica)“.
Člen 3
Ta sklep je naslovljen na družbo Functional Products Trading S.A., Av. Luis Pasteur 5842 Of. 302 - Vitacura, Santiago, Čile.
V Bruslju, 8. decembra 2014

Labels: 0
3
17